b'\n_START_ARTICLE_\nEgon Mayer\n_START_SECTION_\n\xc5\xbdivljenjepis\n_START_PARAGRAPH_\nEgon Mayer se je Luftwaffe pridru\xc5\xbeil leta 1937. Po mirnodobnem \xc5\xa1olanju je bil 6. decembra 1939 dodeljen prvo skupino drugega polka, I./JG 2. Svojo prvo zra\xc4\x8dno zmago je dosegel 13. junija 1940, ko je sestrelil francoskega lovca Morane-Saulnier M.S.406. Takrat je letel v \xc5\xa1esti eskadrilji, 6./JG 2._NEWLINE_10. junija 1941 je nadporo\xc4\x8dnik Mayer prevzel poveljstvo nad 7./JG 2, ki je imel bazo v St. Pol-Brias. 1. avgusta 1941 pa je bil po svoji 20. zmagi odlikovan z Vite\xc5\xa1kim kri\xc5\xbeem._NEWLINE_Novembra 1942, je napredoval v \xc4\x8din stotnika in prevzel poveljstvo nad tretjo polkovno skupino, III./JG 2, 23. novembra pa je sestrelil svoj prvi te\xc5\xbeki \xc5\xa1tirimotorni ameri\xc5\xa1ki bombnik Boeing B-17 Fortress, v istem dnevu pa \xc5\xa1e drugega, B-24 Liberator. Mayer naj bi skupaj z Georgom-Petrom Ederjem izna\xc5\xa1el u\xc4\x8dinkovit napad na te\xc5\xbeke bombnike. Prav onadva sta namre\xc4\x8d ugotovila, da je napad neposredno od spredaj najbolj varen in u\xc4\x8dinkovit, ker lahko na napadajo\xc4\x8dega lovca hkrati strelja najmanj bombnikovih za\xc5\xa1\xc4\x8ditnih mitraljezov._NEWLINE_16. aprila 1943 je bil za 63 zmag odlikovan s hrastovimi listi (Nr 232) k vite\xc5\xa1kemu kri\xc5\xbeu. 1. julija 1943 pa je postal komodor JG 2 in na tem mestu zamenjal Waltherja Oesaua. 6. septembra 1943 je Mayer v 19 minutah sestrelil kar tri bombnike B-17, tako imenovane\xc2\xa0\xc2\xbblete\xc4\x8de trdnjave\xc2\xab, 1. decembra istega leta pa je v enem dnevu sestrelil kar \xc5\xa1tiri ameri\xc5\xa1ke lovce P-47 Thunderbolt in \xc5\xa1e eno lete\xc4\x8do trdnjavo._NEWLINE_Svojo 90. zra\xc4\x8dno zmago je dosegel 31. decembra 1943, 5. februarja 1944 pa je po zmagi nad ameri\xc5\xa1kim P-47 postal prvi pilot, ki je nad zahodnim boji\xc5\xa1\xc4\x8dem sestrelil 100 letal.\n_START_SECTION_\nSmrt v boju\n_START_PARAGRAPH_\nEgon Mayer je padel v boju 2. marca 1944, ko je vodil napad JG 2 na prihajajo\xc4\x8de ameri\xc5\xa1ke bombni\xc5\xa1ke formacije, ki so jih spremljali lovci P-47. V enem od napadov ga ja v njegovem Focke Wulf Fw 190 A-6 z serijsko \xc5\xa1tevilko (W.Nr. 470 468) napadlo ve\xc4\x8d sovra\xc5\xbenih lovcev in ga sestrelilo v bli\xc5\xbeini francoskega mesta Montm\xc3\xa9dy. Posmrtno je bil odlikovan z me\xc4\x8di k vite\xc5\xa1kemu kri\xc5\xbeu (Nr 51)._NEWLINE_Egon Mayer je skupaj sestrelil 102 sovra\xc5\xbena letala. Vse zmage je dosegel na zahodnem boji\xc5\xa1\xc4\x8du, med njimi pa je bilo 26 te\xc5\xbekih bombnikov, 51 britanskih lovcev Supermarine Spitfire in 12 ameri\xc5\xa1kih lovcev Republic P-47 Thunderbolt.'